section_heading: Vojna karijera
paragraph_text: U ožujku 1892. Hausen postaje načelnikom Glavnog stožera saske vojske. Iduće 1893. godine, u ožujku, unaprijeđen je u čin general bojnika. Dužnost načelnika Glavnog stožera obnaša tri godine, do ožujka 1895., kada postaje zamjenikom načelnika Glavnog stožera. U prosincu 1896. promaknut je u čin general poručnika, nakon čega u svibnju 1897. postaje zapovjednikom 32. pješačke divizije. Navedenu dužnost obnaša do ožujka 1900. kada je imenovan zapovjednikom XII. korpusa. U svibnju 1901. unaprijeđen je u čin generala pješaštva, dok u kolovozu 1902. postaje ministrom rata Kraljevine Saske na kojoj dužnosti se nalazi iduće četiri godine. U prosincu 1910. promaknut je u čin general pukovnika, a te iste godine je imenovan pobočnikom saskog kralja. U lipnju 1912. postaje ministrom predsjednikom saske vlade koju dužnost obnaša sve do svibnja 1914. godine.